૧૯૬૬-૬૭ના રાસાયણિક પદાર્થો આધારિત વધુ ઊપજ આપે તેવાં બિયાંરણની નવી જાતોનાં સંશોધનને પગલે દેશમાં હરિયાળી ક્રાંતિ તો આવી, પરંતુ તેની ગંભીર વિઘાતક અસરો લોકોનાં સ્વાસ્થ્ય ઉપર પડવા લાગી અને રાસાયણિક ખાતરના બેફામ ઉપયોગથી ધરતીનું હીર બળી જવા લાગ્યું અને નવેસરથી ઉત્પાદકતાના પ્રશ્નો ઊભા થયા, તેથી હવે ખેતીને રસાયણમુક્ત કરવા માટે ખેતપદ્ધતિમાં અનેકવિધ પ્રયોગો થવા લાગ્યા છે, તેમાં મહારાષ્ટ્રના કૃષિવિદ્ સુભાષ પાલેકરનો ગાયનું છાણ, ગૌમૂત્ર તથા અન્ય કુદરતી તત્ત્વોના ઉપયોગથી થતી ‘કુદરતી ખેતી’ અથવા ‘શૂન્યખર્ચની ખેતી’નો પ્રયોગ અત્યારે ખૂબ જ આવકાર પામ્યો છે.